問月臺蘇竹莊同賦
作者：白玉蟾
朝代：宋

paragraphs: 千山萬山翠交鎖，何處瑶臺天上墮。
臺前吟久忽登樓，樓前開窗天入座。
留天且莫放天歸，問天明月來幾時。
青天推月上雲表，使我對月自問之。
試問月中玉妃子，人言羿妻無乃是。
夜夜清風爲作媒，欲把冰姿嫁誰氏。
桂子婆娑今幾秋，蘂宮珠殿何年修。
吳剛執斧胡不休，玉兔銀蟾猶更留。
我聞明皇排空聽，又聞李白騎鯨水中捉。
至今天上弄銀盤，依舊萬星攢碧落。
但見一輪月在天，如何千江千月圓。
月還似水水似月，千眼所見皆同然。
今方得月爲詩侶，月亦有情但無語。
延月不久月竟歸，我欲乘風游玉宇。